b'\n_START_ARTICLE_\nBarotselandas\n_START_SECTION_\nIstorija\n_START_PARAGRAPH_\nManoma, kad seniausieji regiono gyventojai buvo sanai, gyven\xc4\x99 auk\xc5\xa1tesn\xc4\x97se teritorijose ir v\xc4\x97liau i\xc5\xa1stumti bantu gen\xc4\x8di\xc5\xb3. Centrin\xc4\x97 regiono dalis, t. y. Barotsi\xc5\xb3 salpa anks\xc4\x8diau sudar\xc4\x97 beveik nei\xc5\xa1d\xc5\xbei\xc5\xabvant\xc4\xaf e\xc5\xbeer\xc4\x85, tod\xc4\x97l grei\xc4\x8diausiai visai nebuvo gyvenama. Tai gali paai\xc5\xa1kinti, kod\xc4\x97l \xc4\x8dia nerandama nei vario, nei gele\xc5\xbeies am\xc5\xbei\xc5\xb3 gyvenvie\xc4\x8di\xc5\xb3. Saus\xc4\x97jant klimatui vietov\xc4\x97 tapo tinkama gyvenimui ir labai derlinga.\n_START_SECTION_\nAlujanos karalyst\xc4\x97\n_START_PARAGRAPH_\nAlujanos karalyst\xc4\x97 konsolidavosi XVII\xe2\x80\x93XVIII a., kuomet \xc4\xaf \xc5\xa1ias teritorijas i\xc5\xa1 \xc5\xa1iaur\xc4\x97s migravo nauja bant\xc5\xb3 gentis luyana (ar luyi). Legendos pasakoja kad juos migracij\xc5\xb3 metu vald\xc4\x97 dvi moterys: Mwambwa ir jos dukt\xc4\x97 Mbuyu. Pastarajai valdant, lujana kult\xc5\xabrin\xc4\x97 \xc4\xaftaka spar\xc4\x8diai plito \xc4\xaf pietus ir rytus. Jie per\xc4\x97m\xc4\x97 vietos gyventoj\xc5\xb3 gyvulininkyst\xc4\x97s tradicijas, ne\xc5\xa1\xc4\x97 savo kalb\xc4\x85 ir i\xc5\xa1 i\xc5\xa1 kit\xc5\xb3 Pietin\xc4\x97s Afrikos gele\xc5\xbeies am\xc5\xbeiaus karalys\xc4\x8di\xc5\xb3 (pirmiausia Lundos) atsine\xc5\xa1t\xc4\x85 socialin\xc4\x99 strukt\xc5\xabr\xc4\x85._NEWLINE_Mbuyu pasitraukus i\xc5\xa1 vald\xc5\xbeios, buvo i\xc5\xa1rinktas vyri\xc5\xa1kos lyties monarchas, tituluojamas litunga. Jie greitai konsolidavo \xc4\xafvairias gentis, gyvenusias Barotsi\xc5\xb3 salpoje ir aplinkin\xc4\x97se teritorijose, suformuodami savoti\xc5\xa1k\xc4\x85 gentin\xc4\x99 konfederacij\xc4\x85. \xc5\xa0i konfederacija tapo \xc5\xbeinoma kaip Alujana. Pirmoji Alujanos sostin\xc4\x97 buvo Libonda kaimas._NEWLINE_V\xc4\x97liau Alujanos centras ir litung\xc5\xb3 rezidavimo vieta buvo dvi atskiros gyvenviet\xc4\x97s: Lealui ir Limulunga. Pirmoji gyvenviet\xc4\x97 buvo naudojama kaip pagrindin\xc4\x97 sausuoju met\xc5\xb3 laiku. Per Zambez\xc4\x97s potvynius ji yra u\xc5\xbeliejama, ir ma\xc5\xbedaug vasario-kovo m\xc4\x97nesiais valdovas keldavosi \xc4\xaf auk\xc5\xa1\xc4\x8diau kalnuose pastatyt\xc4\x85 Limulung\xc4\x85. \xc5\xa0i persik\xc4\x97limo ceremonija, vadinama Kuomboka, iki dabar i\xc5\xa1lieka svarbiausia lozi tautos \xc5\xa1vente._NEWLINE_I\xc5\xa1 prad\xc5\xbei\xc5\xb3 Alujanos teritorij\xc4\x85 sudar\xc4\x97 daug skirting\xc5\xb3 gen\xc4\x8di\xc5\xb3, su kuriomis kovojo lujana, siekdami \xc4\xafsitvirtinti. Svarbiausios tarp j\xc5\xb3 buvo vakariniai kaimynai mbunda, pietiniai kaimynai mbuku\xc5\xa1u ir kt. Jau pirmojo litungos laikais buvo vykdoma kolonizacija \xc4\xaf \xc5\xa1i\xc5\xb3 gen\xc4\x8di\xc5\xb3 \xc5\xbeemes. Galiausiai mil\xc5\xbeini\xc5\xa1koje teritorijoje paplito vieninga kalba ir kult\xc5\xabra, nors vietin\xc4\x97s gentys i\xc5\xa1laik\xc4\x97 tavo tapatyb\xc4\x99 kaip atskiri klanai, kuri\xc5\xb3 priskai\xc4\x8diuojama nuo 25 iki 35.\n_START_SECTION_\nKolonijin\xc4\x97je ir nepriklausomoje Zambijoje\n_START_PARAGRAPH_\nPo Sipopa Lutangu valdymo 1878\xc2\xa0m. \xc4\xaf vald\xc5\xbei\xc4\x85 at\xc4\x97jo Levanika I, kuris atk\xc5\xabr\xc4\x97 kra\xc5\xa1to ekonomik\xc4\x85. \xc5\xa0is valdovas susid\xc5\xabr\xc4\x97 su augan\xc4\x8dia brit\xc5\xb3 agresija. 1890\xc2\xa0m. jis pasira\xc5\xa1\xc4\x97 abejotin\xc4\x85 sutart\xc4\xaf su Sesiolio Rodo vadovaujama Brit\xc5\xb3 Piet\xc5\xb3 Afrikos kompanija, kuria leido britams naudotis savo \xc5\xa1alies gamtiniais i\xc5\xa1tekliais. Nors \xc5\xa1ia sutartimi britai dar negal\xc4\x97jo kolonizuoti Barotselando, jie j\xc4\xaf jau traktavo kaip neformal\xc5\xb3 protektorat\xc4\x85 ir vadino \xc5\xa0iaur\xc4\x97s vakar\xc5\xb3 Rodezija, o 1911\xc2\xa0m. \xc4\xafjung\xc4\x97 \xc4\xaf \xc5\xa0iaur\xc4\x97s Rodezij\xc4\x85._NEWLINE_1923\xc2\xa0m. pasibaigus koncesijos sutar\xc4\x8diai, britai nusprend\xc4\x97 oficialiai paversti \xc5\xa0iaur\xc4\x97s Rodezij\xc4\x85 protektoratu. Nepaisant to, Alujanos ir litung\xc5\xb3 vald\xc5\xbeia buvo nominaliai i\xc5\xa1laikyta Barotselando provincijoje, ir dinastija t\xc4\x99siasi iki \xc5\xa1iol. Zambijai i\xc5\xa1kovojant nepriklausomyb\xc4\x99 1964\xc2\xa0m., Alujanos litunga i\xc5\xa1sak\xc4\x97 nepopuliari\xc4\x85 pozicij\xc4\x85 i\xc5\xa1likti brit\xc5\xb3 globoje, tod\xc4\x97l jis tapo nepopuliarus nepriklausomoje Zambijos valstyb\xc4\x97je. \xc5\xa0altojo karo metu litunga nesutar\xc4\x97 su tuometiniu Zambijos prezidentu Kenetu Kaunda, kas i\xc5\xa1 dalies l\xc4\x97m\xc4\x97 kra\xc5\xa1to atsilikim\xc4\x85, nevystyt\xc4\x85 infrastrukt\xc5\xabr\xc4\x85. Be to, buvo nuspr\xc4\x99sta Barotselando provincij\xc4\x85 pervardinti Vakar\xc5\xb3 provincija.'